ಮೇಕಪ್‍ನಲ್ಲೇ ಕಾರು ಡ್ರೈವ್ ಮಾಡಿ ಮಂಟಪಕ್ಕೆ ತೆರಳಿದ ವಧು!

– ನೆಟ್ಟಿಗರಿಂದ ಮೆಚ್ಚುಗೆ

ಭುವನೇಶ್ವರ: ಮದುಮಗಳಂತೆ ರೆಡಿಯಾಗಿರುವ ಯುವತಿಯೊಬ್ಬಳು ಕಾರು ಓಡಿಸುತ್ತಿರುವ ವೀಡಿಯೋ ಸಾಮಾಜಿಕ ಜಾಲತಾಣಗಳಲ್ಲಿ ಸಖತ್ ವೈರಲ್ ಆಗುತ್ತಿದ್ದು, ಇದೀಗ ಎಲ್ಲರ ಗಮನ ಸೆಳೆದಿದೆ.

ಹೌದು. ಮದುವೆಯಲ್ಲಿ ವರನಿಗಿಂತ ವಧುವಿನ ಎಂಟ್ರಿ ಯಾವತ್ತೂ ಸ್ವಲ್ಪ ವಿಭಿನ್ನವಾಗಿರುತ್ತದೆ. ಅಂತೆಯೇ ಒಡಿಶಾದಲ್ಲಿ ಮದುವೆ ಮಂಟಪಕ್ಕೆ ವಧು ವಿಭಿನ್ನವಾಗಿ ಎಂಟ್ರಿ ಕೊಟ್ಟು ಎಲ್ಲರ ಹುಬ್ಬೇರಿಸುವಂತೆ ಮಾಡಿದ್ದಾಳೆ. ಈ ಘಟನೆ ಭುವನೇಶ್ವರದ ಖಾರಬೆಲಾ ನಗರದಲ್ಲಿ ನಡೆದಿದೆ.

ಫೆ.21 ಸಾಗರಿಕಾ ಬೆಹೇರ ಅವರ ಜೀವನದ ಪ್ರಮುಖ ಘಟ್ಟ. ಈ ಹಿನ್ನೆಲೆಯಲ್ಲಿ ಆಕೆ ‘ಗೀತಾ ಬ್ರೈಡಲ್ ಸ್ಟುಡಿಯೋ’ ಎಂಬ ಪಾರ್ಲರ್ ಗೆ ತೆರಳಿ ಅಲ್ಲಿ ಅದ್ಧೂರಿ ಅಲಂಕಾರ ಮಾಡಿಕೊಂಡು ಕಾರನ್ನೇರಿ ಸ್ವತಃ ತಾನೇ ಚಾಲನೆ ಮಾಡಿಕೊಂಡು ಮದುವೆ ಮಂಟಪಕ್ಕೆ ಎಂಟ್ರಿ ಕೊಟ್ಟಿದ್ದಾಳೆ.

ಈ ಸಂಬಂಧ ಮಾಧ್ಯಮದ ಮುಂದೆ ಮಾತನಾಡಿದ ಸಾಗರಿಕಾ, ಮದುವೆಯ ದಿನ ನಾನು ಮೇಕಪ್ ಮಾಡಿಕೊಳ್ಳಲು ಪಾರ್ಲರ್ ಗೆ ಹೋಗಬೇಕಿತ್ತು. ಆದರೆ ನನ್ನ ಕುಟುಂಬಸ್ಥರು ಮದುವೆಯ ತಯಾರಿಯಲ್ಲಿ ಬ್ಯುಸಿಯಾಗಿದ್ದರು. ಹೀಗಾಗಿ ನನ್ನನ್ನು ಪಾರ್ಲರ್ ಗೆ ಬಿಟ್ಟು ಬನ್ನಿ ಎಂದು ಯಾರ ಮುಂದೆಯೂ ಕೇಳಿಲ್ಲ. ಕುಟುಂಬದ ಸದಸ್ಯರೊಬ್ಬರನ್ನು ಕರೆದುಕೊಂಡು ಸ್ವತಃ ನಾನೇ ಕಾರು ಓಡಿಸಿಕೊಂಡು ಹೋದೆ ಎಂದು ತಿಳಿಸಿದ್ದಾರೆ.

ಪಾರ್ಲರ್ ನಲ್ಲಿ ಮೇಕಪ್ ಮಾಡಿಕೊಂಡ ಬಳಿಕ ನಾನು ನೇರವಾಗಿ ಮದುವೆ ಮಂಟಪಕ್ಕೆ ತೆರಳಿದೆ. ಈ ಮಧ್ಯೆ ನನ್ನ ಜೊತೆ ಬಂದವರಿಗೆ ಕಾರು ಓಡಿಸಲು ಬರುತ್ತಿರಲಿಲ್ಲ. ಹೀಗಾಗಿ ಮೇಕಪ್ ಬಳಿಕವೂ ನಾನೇ ಕಾರು ಓಡಿಸಿದೆ. ಅಲ್ಲದೆ ಬಹು ಬೇಗನೇ ಮಂಟಪಕ್ಕೆ ತೆರಳಬೇಕಾಗಿಯೂ ಇತ್ತು ಎಂದು ಸಾಗರಿಕಾ ವಿವರಿಸಿದರು.

ಸದ್ಯ ಸಾಗರಿಕಾ ಕಾರು ಡ್ರೈವ್ ಮಾಡುತ್ತಿರುವ ವೀಡಿಯೋ ಸಾಮಾಜಿಕ ಜಾಲತಾಣಗಳಲ್ಲಿ ಸಖತ್ ವೈರಲ್ ಆಗುತ್ತಿದ್ದು, ವಧುವಿನ ಕೆಲಸಕ್ಕೆ ಜನ ಮೆಚ್ಚುಗೆ ವ್ಯಕ್ತಪಡಿಸುತ್ತಿದ್ದಾರೆ.